Staða sveitarstjóra í Reykhólahreppi auglýst laus Nýkjörin sveitarstjórn Reykhólahrepps samþykkti á sínum fyrsta fundi að auglýsa lausa til umsóknar stöðu sveitarstjóra . Einar Örn Thorlacius hefur gegnt stöðunni frá 1. október 2002 . Hann segir sinn ráðningarsamning hafa verið runninn út og því ekkert óeðlilegt í sjálfu sér að starfið sé auglýst . Hins vegar hafi þessi ákvörðun komið nokkuð á óvart í ljósi þess að engin athugasemd hafi verið gerð við störf hans þau ár sem hann hafi gegnt starfinu og rekstur sveitarfélagsins hafi tekið stakkaskiptum eins og sjá megi á ársreikningum sveitarfélagsins sem afgreiddir voru á sama fundi og ákveðið var að auglýsa stöðuna . „ Ég hef engar skýringar fengið á því hvers vegna sveitarstjórn ákveður að fara þessa leið og mér kæmi ekki á óvart að innan tíðar verði einn af hreppsnefndarmönnum kominn í starf sveitarstjóra , “ segir Einar Örn. Ýmsir hafa skorað á Einar að sækja um starfið að nýju og hann segist þakklátur fyrir þær áskoranir . „ Þessi ákvörðun sveitarstjórnar er ákveðið vantraust á mín störf og því efast ég um að ég sæki um að nýju þrátt fyrir að hér sé mjög gott að vera og mannlíf gott “ . Egill Sigurgeirsson , sem sæti á í sveitarstjórn , segir hreppsnefnd hafa komist að þessari niðurstöðu að vandlega athuguðu máli . „ Það var ákveðinn vilji til breytinga og því var þessi ákvörðun tekin . Það var ekkert ákveðið atriði í störfum fráfarandi sveitarstjóra sem varð til þess að þessi ákvörðun var tekin , “ segir Egill en vildi að öðru leyti ekki tjá sig um málið . Hann segist hafa orðið var við áhuga fólks á stöðunni frá því að ákveðið var að auglýsa hana lausa . Á meðan á ráðningarferlinu stendur mun Einar Örn gegna stöðu sveitarstjóra áfram .